
Text rozhodnutia
Súd: Krajský súd Bratislava Spisová značka: 1S/173/2011 Identifikačné číslo súdneho spisu: 1011201538 Dátum vydania rozhodnutia: 19. 01. 2012 Meno a priezvisko sudcu, VSÚ: JUDr. Nora Puchelová ECLI: ECLI:SK:KSBA:2012:1011201538.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Nory Puchelovej a členiek senátu JUDr. Moniky Valašikovej, PhD. a JUDr. Renáty Janákovej, v právnej veci žalobcu: U. C., C. XX, XXX XX Q., právne zastúpený: JUDr. Zuzana Krutá, Advokátska kancelária, Slovenských partizánov 1130/50, 017 01 Považská Bystrica proti žalovanému: Ministerstvo pôdohospodárstva a rozvoja vidieka SR, Dobrovičova 12, 812 66 Bratislava o preskúmanie zákonnosti fiktívneho druhostupňového rozhodnutia žalovaného zo dňa 18.7.2011 a rozhodnutia č.k. Z: 1452/2011-KM zo dňa 10.6.2011, takto r o z h o d o l : Krajský súd v Bratislave fiktívne druhostupňové rozhodnutie žalovaného zo dňa 18.7.2011 z r u š u j e podľa ust. § 250j ods. 3 OSP a vec v r a c i a žalovanému správnemu orgánu na ďalšie konanie. Žalobcovi náhradu trov konania nepriznáva. o d ô v o d n e n i e : Žalobou doručenou tunajšiemu súdu dňa 19.9.2011 sa žalobca domáhal preskúmania a následne zrušenia fiktívneho rozhodnutia žalovaného, ktorým bol zamietnutý rozklad žalobcu zo dňa 3.7.2011 a potvrdené rozhodnutie č.k. Z: 1452/2011-KM zo dňa 10.6.2011 o odmietnutí sprístupniť informácie. Žalobca v žalobe uviedol, že dňa 29.5.2011 elektronickou poštou požiadal žalovaného o sprístupnenie informácií týkajúcich sa vystúpenia ministra pôdohospodárstva a rozvoja vidieka SR na porade uskutočnenej dňa 13.5.2011 v priestoroch Štátnej veterinárnej a potravinovej správy v Bratislave. Žalovaný rozhodnutím sp.zn. Z: 1452/2011-KM zo dňa 10.6.2011 rozhodol o odmietnutí sprístupniť informácie s tým, že v rozhodnutí je uvedené, že Ministerstvo pôdohospodárstva a rozvoja vidieka SR podľa § 18 ods. 2 zákona č. 211/2000 Z.z. o slobodnom prístupe k informáciám a o zmene a doplnení niektorých zákonov v znení neskorších predpisov (ďalej zákon o slobodnom prístupe k informáciám), § 46 a § 47 zákona č. 71/1967 Zb. o správnom konaní v znení neskorších predpisov čiastočne nevyhovuje žiadosti žalobcu. Proti tomuto rozhodnutiu podal žalobca dňa 3.7.2011 v zmysle § 19 ods. 2 zákona o slobodnom prístupe k informáciám rozklad. Po márnom uplynutí lehoty na rozhodnutie (18.7.2011) vzniklo fiktívne rozhodnutie, ktorým bol rozklad žalobcu zamietnutý. Žalobca toto fiktívne rozhodnutie pokladá za nezákonné a zároveň poukazuje na rozsudok Najvyššieho súdu SR sp.zn. 7Sž180/01, podľa ktorého sú fiktívne rozhodnutia nepreskúmateľné pre nezrozumiteľnosť a pre nedostatok dôvodov, preto žalobca žiada o jeho zrušenie a vrátenie veci na ďalšie konanie. Žiada tiež priznať náhradu trov konania. Krajský súd v Bratislave, ako súd vecne a miestne príslušný na konanie podľa § 244 a nasl. OSP preskúmal podľa ustanovení druhej hlavy piatej časti OSP napadnuté rozhodnutie a konanie, ktoré mu predchádzalo v rozsahu dôvodov uvedených v žalobe a dospel k záveru, že napadnuté rozhodnutie je potrebné zrušiť v súlade s ust. § 250j ods. 3 OSP. V správnom súdnictve preskúmavajú súdy na základe žalôb alebo opravných prostriedkov zákonnosť postupu a rozhodnutí orgánov verejnej správy, ktorými sa zakladajú, menia, alebo zrušujú práva a povinnosti fyzických alebo právnických osôb ako aj rozhodnutia, ktorými práva a právom chránené záujmy týchto osôb môžu byť dotknuté. Úlohou súdu v predmetnej veci bolo preskúmať zákonnosť fiktívneho rozhodnutia žalovaného zo dňa 18.7.2011, ktorým žalovaný zamietol rozklad žalobcu a potvrdil prvostupňové rozhodnutie Ministerstva pôdohospodárstva a rozvoja vidieka SR č.k. Z: 1452/2011-KM zo dňa 10.6.2011 o odmietnutí sprístupniť informácie. Podľa ust. § 250j ods. 3 OSP súd zruší napadnuté rozhodnutie správneho orgánu a podľa okolností aj rozhodnutie správneho orgánu prvého stupňa a vráti vec žalovanému správnemu orgánu na ďalšie konanie, ak bolo rozhodnutie vydané na základe neúčinného právneho predpisu, ak rozhodnutie je nepreskúmateľné pre nezrozumiteľnosť alebo pre nedostatok dôvodov, alebo rozhodnutie je nepreskúmateľné pre neúplnosť spisov správneho orgánu alebo z dôvodov, že spisy neboli predložené. Súd zruší rozhodnutie správneho orgánu a konanie zastaví, ak rozhodnutie vydal orgán, ktorý na to nebol podľa zákona oprávnený. Rozsahom a dôvodmi žaloby v týchto prípadoch nie je súd viazaný. Krajský súd v Bratislave, ako súd vecne a miestne príslušný na konanie vo veci podľa § 244 a nasl. OSP dospel k záveru, že napadnuté rozhodnutie je nepreskúmateľné a to z toho z dôvodu, že žalovaný nepredložil súdu administratívny spis a to aj napriek skutočnosti, že na jeho predloženie bol riadne vyzvaný výzvou súdu zo dňa 23.9.2011, ktorú žalovaný prevzal (podľa pripojenej doručenky) dňa 30.9.2011. S tým, že v dôsledku pasivity žalovaného nemal súd ku dňu vydania rozhodnutia vo veci predmetný administratívny spis k dispozícii, bolo prakticky znemožnené preskúmať zákonnosť napadnutého rozhodnutia, preto súd postupoval s poukazom na vyššie citované ustanovenie § 250j ods. 3 OSP, napadnuté rozhodnutie správneho orgánu zrušil pre jeho nepreskúmateľnosť a vec vrátil žalovanému na ďalšie konanie. O náhrade trov konania rozhodol súd s poukazom na ust. § 250k ods. 1 OSP veta druhá tak, že žalobcovi ich náhradu nepriznal, nakoľko ku zrušeniu rozhodnutia došlo z iných vecných dôvodov, než boli uvádzané v žalobe. Poučenie: Proti tomuto rozsudku nie je prípustné odvolanie.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2012:1011201538.1 (dáta aktuálne k 3. 11. 2026). Záväzné je znenie zverejnené súdom.




